Boer pleit vergeefs dat aanvallers hom nie skietArgieffoto: Reint Dykema ’n Boer van Leslie in Mpumalanga is in ’n bedenklike toestand in die Steve Biko-hospitaal in Pretoria nadat hy vergeefs by sy aanvallers gepleit het om hom nie te skiet nie. Chris van Deventer (62) is verlede Woensdagoggend deur sy motorvenster geskiet nadat hy twee booswigte agterna gesit het wat by hom en sy vrou, Elize, se huis ingebreek en goedere gesteel het. Van Deventer en sy vrou was buite op die werf by die varkhokke doenig toe die krag in die huis afgegaan het. Sy het huis toe geloop om dit weer aan te skakel waar sy gesien het hul selfone is weg en die huis is omgekrap. Volgens Rilda Bezuidenhout, Van Deventer se dogter, het werkers op die plaas glo die inbrekers sien weghardloop en haar ouers daaroor ingelig. Die egpaar het die boewe toe in hul motor agterna gesit waarna daar toe op hulle begin skiet is. Volgens Bezuidenhout het die aanvaller verskeie skote op haar ouers afgevuur en ondanks haar pa se pleidooie dat hulle hom nie moet skiet nie, het hulle hom deur die motorvenster geskiet. Die wapen waarmee hy geskiet is behoort aan Van Deventer en die aanvallers het dit vermoedelik saam met ander goedere uit die huis gesteel. Bezuidenhout het gesê haar pa moes ure op behandeling wag. Hy kon nie op Leslie gehelp word nie en is met ’n ambulans van Evander na die Witbank-hospitaal geneem waar daar ook nie voldoende toerusting was om hom te help nie. Hy is toe daarna per ambulans na Steve Biko geneem. “My pa is nog nie wakker nie en aan masjiene gekoppel. Die dokters kon nog nie opereer nie omdat die koeël te na aan sy niere is en daar ook probleme met sy hart en bloeddruk is. Dit is vir my bitter swaar om hom so te sien.” Volgens Bezuidenhout het haar ouers sowat drie maande gelede na die plaas, sowat 40 km buite Witbank, verhuis. “My pa is baie lief vir die natuur en dit is waar hy graag wou wees.” Bezuidenhout het gesê die polisie het bevestig dat twee verdagtes gearresteer is. Die burgerregte-organisasie AfriForum het gesê die aanval op die Van Deventers is een van sewe voorvalle sedert die begin van die maand waarvan hulle bewus is. Lorraine Claasen, kriminoloog en navorser by AfriForum, wat met ’n omvattende studie oor plaasmoorde en –aanvalle besig is, het gesê daar was sedert die begin van die jaar altesaam 38 aanvalle regoor die land waarin boere en werkers erg aangerand of vermoor is. ’n Ontmoeting tussen ’n afvaardiging van AfriForum en Senzeni Zokwana, minister van landbou, bosbou en visserye, word vir later vandeesmaand in Kaapstad gereël waartydens plaasmoorde en -aanvalle en landelike veiligheid bespreek sal word. Lees die opvolgberig hier.